Dæhli om heftig flytur: - Glad for å være på bakken
Møller Dæhli var sterkt preget etter den turbulente flyturen fra Danmark til Molde i går kveld. - Nå har jeg roet meg ned, men de siste minuttene var ikke helt bra. Det tok en stund før jeg fikk roet meg ned, og jeg var nok kanskje en av dem som tok det verste. Jeg var glad for å være på bakken, sier han til VG. Landslagssjef Per-Mathias Høgmo kan ikke love Dæhli sjansen fra start etter det gode innhoppet i Herning, og gjentar fra tidligere at «vi skynder oss langsomt» med 18-åringen. - Men at han kommer til å bli å se her ute på tirsdag, kan folk være rimelig trygge på, sier Høgmo. - Jeg har ikke fått noen indikasjoner. Jeg må bare prøve å vise meg frem når jeg får sjansen, og det følte jeg at jeg gjorde mot Danmark. Det var trening i dag og er trening i morgen, så får vi se hva som skjer, sier Dæhli.Møller Dæhli er en av totalt fire fra Molde som er med i landslagstroppen etter at femtemann Jo Inge Berget trakk seg på grunn av skade. Høgmo vil ikke vektlegge at Molde-spillerne kan få muligheten til å vise seg frem på hjemmebane. - Vi tar ikke spesifikke hensyn - bortsett fra at vi har signalisert at muligheten for at Ørjan (Håskjold Nyland) står er veldig stor. Vi har tatt beslutningen tidlig. Vi ønsker å se ham.Den høyreiste sisteskansen får trolig muligheten mellom stengene i 90 minutter i møtet med skottene. - Han er meget mentalt tøff. Det er ikke uvesentlig for en keeper. Han har allround-egenskaper, og tross sin unge alder har han muligheten til å utvikle seg til en relativt komplett keeper - både offensivt og defensivt. Han har stor rekkevidde, er bra med ball og er veldig spennende. Jeg føler at fra det har vært litt keeperdiskusjon, synes jeg Rune (Jarstein) har vist de tre siste kampene at han har stabilisert seg på et meget høyt nivå, sier Høgmo. - Det er fine ord. Komplett keeper er det man ønsker å være, men det er kjekt å høre så får man jobbe for å bli det, sier Nyland til VG om rosen fra sjefen.Vegard Forren mener han og lagkameratene fra Molde drar nytte av at overgangen fra klubb- til landslag er mindre under Høgmo enn med «Drillo». - Jeg tror fort at vi kan bruke det til vår fordel. Vi er godt kjent, men samtidig er det et lag her nå som også blir bedre og bedre kjent som typer. Uten for banen er vi en herlig gjeng, men vi trenger litt mer tid på banen. Men du ser allerede etter de tre kampene med Per-Mathias at det sitter mer og mer. - Passer landslagets spillestil deg bedre nå enn tidligere? -Absolutt. Det er lov å gjøre feil og du må få lov til å feile litt for at vi skal få fremgang. Det har Per-Mathias vært klar og tydelig på. I disse to kampene er prestasjonene viktigere enn resultatene, og det synes jeg er rett innstilling. Vi vil alltid ha et resultat, men vi har sett mye bedring i spillet og måten vi spiller på passer meg veldig bra.
Mats Møller Dæhli (18) har kommet seg til hektene etter flyturen fra Danmark - og klubbkamerat Ørjan Håskjold Nyland (23) får trolig sjansen fra start mot Skottland.